**REPUBLIKA SRPSKA**

**NARODNA SKUPŠTINA**

**ZAPISNIK**

**sa Šesnaeste posebne sjednice Narodne skupštine Republike Srpske,**

**održane 24. i 25. decembra 2024. godine**

Šesnaesta posebna sjednica Narodne skupštine Republike Srpske održana je 24. i 25. decembra 2024. godine.

Predsjednik Narodne skupštine Republike Srpske dr Nenad Stevandić (u daljem tekstu predsjednik) otvorio je zasjedanje Šesnaeste posebne sjednice i konstatovao da postoji kvorum te da su odsustvo sa sjednice najavili narodni poslanici: Zoran Kokanović, Igor Crnadak, Milan Milaković, Milka Savić, Dragomir Vasić, Milan Kasapović, Željko Dubravac i Nedeljko Glamočak.

Predsjednik je obavijestio prisutne da će se raditi dok ne budu apsolvirane tačke dnevnog reda, a da će ***dan za glasanje*** biti po okončanju.

Šesnaesta posebna sjednica sazvana je na osnovu člana 170 stav 1 i 4 Poslovnika Narodne skupštine Republike Srpske.

Poslanici ***su usvojili***

**DNEVNI RED**

1. Zauzimanje stava povodom Prijedloga zakona o graničnoj kontroli BiH i Prijedloga zakona o zaštiti ličnih podataka BiH, koji su upućeni u parlamentarnu proceduru u Predstavnički dom Parlamentarne skupštine BiH;
2. Informacija o urušavanju pravnog sistema u BiH kršenjem Dejtonskog mirovnog sporazuma;

***sa***(prisutno 68, glasalo 66)***48 glasova za, 3 protiv i 15 poslanika se uzdržalo od glasanja.***

Prešlo se na razmatranje tačaka dnevnog reda.

**Ad – 1: Zauzimanje stava povodom Prijedloga zakona o graničnoj kontroli BiH i Prijedloga zakona o zaštiti ličnih podataka BiH, koji su upućeni u parlamentarnu proceduru u Predstavnički dom Parlamentarne skupštine BiH**

Kolegijum je odobrio da uvodno izlaganje o ovoj tački dnevnog reda podnese Darko Babalj, predsjednik Kluba poslanika SDS, PDP i Liste za pravdu i red u Parlamentarnoj skupštini BiH.

Narodnoj skupštini su se obratili: Draško Stanivuković, predsjednik PDP, Nenad Nešić u ime DNS-NPS, Nenad Stevandić, predsjednik US, Željka Cvijanović, potpredsjednica SNSD, Milan Petković, predsjednik srpskog Kluba u Parlamentarnoj skupštini BiH i Darko Babalj, predsjednik Kluba poslanika SDS, PDP i Liste za pravdu i red u Parlamentarnoj skupštini BiH.

Kolegijum je odobrio obraćanje, u ime Vlade Republike Srpske u trajanju do 15 minuta, ministru unutrašnjih poslova Siniši Karanu,.

Poslanici su se izjasnili, na osnovu člana 133 stav 7, da se o ovoj tački javljaju predstavnici ili šefovi klubova i jedan poslanik iz svakog kluba, te po jedan iz poslaničkih grupa *(*prisutno 69, glasalo 67 *–* ***61 glas za, 6 protiv i nijedan poslanik se nije uzdržao od glasanja****).*

Redoslijed izlaganja o ovoj tački dnevnog reda je na osnovu člana 132 Poslovnika.

U poslaničkoj raspravi, učestvovali su: Srđan Mazalica, Ognjen Bodiroga, Milanko Mihajilica, Nebojša Vukanović, Mirna Savić Banjac, srpski član Predsjedništva BiH Željka Cvijanović, Đorđe Vučinić i Tomica Stojanović.

Krivi navod ili repliku imali su Srđan Mazalica i ministar unutrašnjih poslova Siniša Karan.

Zaključena je rasprava.

Završnu riječ o ovoj tački dnevnog reda podnio je Darko Babalj, predsjednik Kluba poslanika SDS, PDP i Liste za pravdu i red u Parlamentarnoj skupštini BiH.

***U danu za glasanje***, 25. decembra 2024. godine, poslanici su pristupili izjašnjavanju o zaključcima.

Zaključak Kluba poslanika SNSD, NPS-DNS, DEMOS-SPS, SP i US

1. Narodna skupština Republike Srpske obavezuje Vladu Republike Srpske da u roku od 30 dana uputi u proceduru Zakon kojim će se urediti procedura razmatranja pitanja o kojima odlučuje Parlamentarna skupština BiH, na način da se o istima prethodno izjasni Narodna skupština Republike Srpske

***usvojen je*** ***sa*** (prisutno 64, glasalo 64) ***50 glasova* *za, 14 protiv i nijedan poslanik se nije uzdržao od glasanja.***

Zaključak Kluba poslanika SNSD, SDS, PDP,NPS-DNS, DEMOS-SPS, SP i US

1. Narodna skupština Republike Srpske zadužuje Zakonodavni odbor Narodne skupštine Republike Srpske da pripremi amandmane na Prijedlog zakona o zaštiti ličnih podataka BiH i izjašnjenje o Prijedlogu zakona o graničnoj kontroli BiH, te iste dostavi srpskim predstavnicima u Parlamentarnoj skupštini BiH

***usvojen je sa*** (prisutno 64, glasalo 64) ***60 glasova* *za, 4 protiv i nijedan poslanik se nije uzdržao od glasanja.***

**Ad – 2: Informacija o urušavanju pravnog sistema u BiH kršenjem Dejtonskog mirovnog sporazuma**

U ime predlagača uvodno izlaganje podnijela je Ranka Perić Romić, narodni poslanik.

Predsjednik je obavijestio prisutne o redoslijedu obraćanja: Siniša Karan, ministar unutrašnjih poslova u ime Vlade Republike Srpske u trajanju do 15 minuta, Nevenko Vranješ, ombudsman BiH iz reda srpskog naroda u trajanju do 10 minuta, te predsjednici političkih partija u trajanju do 15 minuta: Draško Stanivuković, predsjednik PDP, Petar Đokić, predsjednik SP, Nedeljko Čubrilović, predsjednik DEMOS, Nenad Nešić, predsjednik NPS-DNS, Nenad Stevandić, predsjednik US, Goran Selak, predsjednik SPS, Jelena Trivić, predsjednik NF, Željka Cvijanović u ime SNSD i Darko Babalj u ime SDS.

Redoslijed izlaganja o ovoj tački dnevnog reda bio je na osnovu člana 132 Poslovnika.

U poslaničkoj raspravi, učestvovali su: Srđan Mazalica, Ognjen Bodiroga, Slaviša Marković, Srđan Todorović, Spomenka Stevanović, Nebojša Vukanović, predsjednik Vlade Republike Srpske Radovan Višković, Ramiz Salkić, Zagorka Grahovac, Pero Đurić, Radislav Dončić i Milanko Mihajilica.

Krivi navod ili repliku, imali su: Nebojša Vukanović, ministar unutrašnjih poslova Siniša Karan, Ramiz Salkić, ministar poljoprivrede, šumarstva i vodoprivrede Savo Minić, ministar za naučnotehnološki razvoj, visoko obrazovanje i informaciono društvo Željko Budimir, Pero Đurić i Ognjen Vukojević.

Zaključena je rasprava.

O ovoj tački dnevnog reda nije bilo završne riječi.

***U danu za glasanje***, 25. decembra 2024. godine, poslanici su pristupili izjašnjavanju o zaključcima.

Izjašanjavanje o zaključcima Kluba poslanika SNSD, DNS-NPS, DEMOS-SPS, SP i US bilo je pojedinačno.

1. **Narodna skupština Republike Srpske usvaja Informaciju o urušavanju pravnog poretka u BiH kršenjem Dejtonskog mirovnog sporazuma protivpravnim djelovanjem visokih predstavnika u BiH, antidejtonskim djelovanjem Ustavnog suda BiH, Suda i Tužilaštva BiH.**

***Zaključak je usvojen sa*** (prisutno 64, glasalo 54) ***50 glasova* *za, 4 protiv i nijedan poslanik se nije uzdržao od glasanja.***

1. **Narodna skupština Republike Srpske ostaje privržena poštovanju teritorije i podijeljenog suvereniteta između entiteta  i BiH, definisanog Opštim okvirnim sporazumom za mir u BiH (dalje: Dejtonski mirovni sporazum), naročito Aneksom II.**

***Zaključak je usvojen sa*** (prisutno 64, glasalo 64) ***60 glasova* *za, 4 protiv i nijedan poslanik se nije uzdržao od glasanja.***

1. **Narodna skupština Republike Srpske konstatuje da su u BiH teško narušeni pravni sistem i pravna sigurnost svih građana Republike Srpske i BiH s obzirom na donošenje nezakonitih odluka od strane svih dosadašnjih visokih predstavnika, ali i Kristijana Šmita koji nije izabran za visokog predstavnika u skladu sa Aneksom X Dejtonskog mirovnog sporazuma. Narodna skupština Republike Srpske podsjeća da visoki predstavnici nemaju mandat da vrše ustavotvornu i zakonodavnu vlast nametajući sopstvena i personalna rješenja kao opšteobavezujuća.**

***Zaključak je usvojen sa*** (prisutno 64, glasalo 64) ***60 glasova* *za, 4 protiv i*** ***nijedan poslanik se nije uzdržao od glasanja.***

1. **Narodna skupština Republike Srpske konstatuje da pravni sistem Evropske unije ne prihvata mogućnost da neizabrani stranac donosi zakone umjesto demokratski izabranih institucija, te zahtijeva od imenovanih i izabranih predstavnika Republike Srpske iz srpskog konstutitivnog naroda u zajedničkim institucijama, da obustave odlučivanje iz domena evropskih integracija sve dok se ne uspostave uslovi da se proces evropskih integracije odvija u skladu sa postulatima demokratije i vladavine prava.**

***Zaključak je usvojen sa*** (prisutno 64, glasalo 54) ***50 glasova* *za, 4 protiv i nijedan poslanik se nije uzdržao od glasanja.***

1. **Narodna skupština Republike Srpske zahtijeva da se ponište akti koji su proistekli iz neustavnih radnji stranog pojedinca, koji po ustavu nije ni ovlašteni predlagač zakona niti zakonodavac, te da se otklone devijacije koje su proistekle iz takvog neustavnog djelovanja kako bi se kretanje ka Evropskoj uniji neometano nastavilo.**

***Zaključak je usvojen sa*** (prisutno 64, glasalo 54) ***50 glasova* *za, 4 protiv i nijedan poslanik se nije uzdržao od glasanja.***

1. **Narodna skupština Republike Srpske konstatuje da su institucije pravosuđa na nivou BiH, Sud BiH, Tužilaštvo BiH i Visoki sudski i tužilački savjet neustavne kategorije, koje je nametnuo visoki predstavnik donošenjem nezakonitih odluka, suprotno Ustavu BiH, vladavini prava i svim demokratskim načelima.**

***Zaključak je usvojen sa*** (prisutno 64, glasalo 58) ***49 glasova* *za, 9 protiv i nijedan poslanik se nije uzdržao od glasanja.***

1. **Narodna skupština Republike Srpske konstatuje da neustavni Tužilaštvo BiH i Sud BiH vode politički montiran proces protiv predstavnika Republike Srpske, a koji se zasniva na nezakonito nametnutim odlukama Kristijana Šmita a iz razloga jer su predstavnici Republike Srpske postupali isključivo u skladu sa ustavnim i zakonskim ovlašćenjima i obavezama u okviru zakonodavnog postupka čiji je nosilac Narodna skupština Republike Srpske, te u skladu sa tim zahtijeva od istih da odmah obustave ovaj politički montiran proces.**

***Zaključak je usvojen sa*** (prisutno 64, glasalo 59) ***50 glasova* *za, 9 protiv i nijedan poslanik se nije uzdržao od glasanja.***

1. **Narodna skupština Republike Srpske upozorava da evropski pravni standardi zabranjuju vođenje nehumanih i degradirajućih sudskih postupaka protiv lica u stanju zdravstvene ugroženosti što Sud BiH upravo čini i udaljava BiH od evropskog puta. Narodna skupština Republike Srpske smatra da predsjednik Republike Srpske i direktor Službenog glasnika Republike Srpske ne treba da se odazivaju na pozive Suda BiH, dok predsjednik Republike ne bude zdravstveno sposoban da učestvuje u postupku.**

***Zaključak je usvojen sa*** (prisutno 64, glasalo 57) ***50 glasova* *za, 7 protiv i nijedan poslanik se nije uzdržao od glasanja.***

1. **Narodna skupština Republike Srpske zahtijeva od imenovanih i izabranih predstavnika Republike Srpske iz srpskog konstitutivnog naroda u zajedničkim institucijama BiH da obustave odlučivanje na nivou BiH, osim u slučaju odlučivanja po kojem se vrši prenos nadležnosti sa Republike Srpske na nivo zajedničkih institucija ili se na drugi način ugrožava pozicija Republike Srpske, sve dok Evropska unija ne obezbijedi normalne i pravične uslove i standarde suđenja u BiH, a koji ne postoje zbog protivustavnog i protivzakonitog donošenja odluka od strane neizabranog pojedinca, čiji se boravak u BiH ne može više opravdati ni na koji način.**

***Zaključak je usvojen sa*** (prisutno 64, glasalo 59) ***50 glasova* *za, 9 protiv i nijedan poslanik se nije uzdržao od glasanja.***

1. **Narodna skupština Republike Srpske osuđuje miješanje Tužilaštva BiH u rad Narodne skupštine Republike Srpske, koja po Ustavu Republike Srpske vrši ustavotvornu i zakonodavnu vlast i čije odluke može preispitivati samo Ustavni sud Republike Srpske. Narodna skupština Republike Srpske konstatuje da je poslednjim spornim djelovanjem Tužilaštva BiH povrijeđeno pravno načelo podjele vlasti, što predstavlja atak na ustavno ustrojstvo BiH i krajnji pokušaj zastrašivanja narodnih poslanika čije su odluke suverene i zaštićene imunitetom.**

***Zaključak je usvojen sa*** (prisutno 64, glasalo 54) ***50 glasova* *za, 4 protiv i nijedan poslanik se nije uzdržao od glasanja.***

1. **Narodna skupština Republike Srpske konstatuje da zloupotreba Tužilaštva BiH i pokušaj miješanja u rad najvišeg predstavničkog tijela Republike Srpske moraju biti personalizovani i procesuirani. U protivnom, Narodna skupština Republike Srpske će, u cilju zaštite Opšteg okvirnog sporazuma za mir u BiH i ustavnog poretka Republike Srpske, biti prinuđena da preduzme posebne mjere koje će biti u službi zaštite Dejtonskog sporazuma.**

***Zaključak je usvojen sa*** (prisutno 64, glasalo 54) ***50 glasova* *za, 4 protiv i nijedan poslanik se nije uzdržao od glasanja.***

1. **Narodna skupština Republike Srpske traži od Vlade Republike Srpske da u najkraćem roku izradi i uputi u proceduru prijedlog dopuna Krivičnog zakonika Republike Srpske kojim će biti inkriminisano nepoštovanje i neizvršavanje odluka institucija i organa Republike Srpske.**

***Zaključak je usvojen sa*** (prisutno 64, glasalo 59) ***55 glasova* *za, 4 protiv i nijedan poslanik se nije uzdržao od glasanja.***

1. **Ovi zaključci stupaju na snagu danom donošenja.**

***Zaključak je usvojen sa*** (prisutno 64, glasalo 54) ***50 glasova* *za, 4 protiv i nijedan poslanik se nije uzdržao od glasanja.***

U danu za glasanje, odsutni su bili narodni poslanici: Zoran Kokanović, Diana Čekić, Igor Crnadak, Milan Milaković, Milka Savić, Dragomir Vasić, Milan Kasapović, Željko Dubravac, Nedeljko Glamočak, Tanja Vukomanović, Mirjana Orašanin, Milan Petrović i Amir Hurtić.

Ovim je okončan rad o dnevnom redu Šesnaeste posebne sjednice Narodne skupštine Republike Srpske.

U skladu sa članom 174 stav 10 Poslovnika sastavni dio ovog zapisnika je stenogram od 180 strana, tonski i video-zapis Šesnaeste posebne sjednice Narodne skupštine Republike Srpske.

**GENERALNI SEKRETAR PREDSJEDNIK**

**NARODNE SKUPŠTINE NARODNE SKUPŠTINE**

***Boran Bosančić Dr Nenad Stevandić***